Rijeka, 24. srpnja 2020.g.

**NAJAVA DOGAĐANJA**

**U SUSJEDSTVU VRBNIK EPK NASTAVLJA SE PROGRAM**

***MREŽA KINA NA EGZOTIČNIM LOKACIJAMA***

**U subotu, 25. srpnja u 21 sat, u susjedstvu Vrbnik, jednom od 27 susjedstava Europske prijestolnice kulture, na Trgu Opjica** (Vrbnik, otok Krk) **održat će se projekcija dokumentarnog filma *Da je meni ono što mi nije*, redateljice Višnje Skorin.** Projekcija se održava u sklopu programa **Mreža kina na egzotičnim lokacijama**, u suradnji s **RESTART Labelom** i **KineDokom**.

***Da je meni ono što mi nije*, dokumentarac iz 2019. godine, priča je o snovima, radu i nezaposlenosti, egzistencijalnoj krizi i hrabrosti.**  
Sandra Jurak, nekadašnja prateća vokalistica niza domaćih i regionalnih zvijezda, spletom okolnosti ostaje bez svih poslova i prevelikog izbora. Vraća se u mamin mali stan, u kvart iz kojeg je otišla prije trideset godina i pokušava pronaći bilo kakav posao, čisti stanove, brine o zgradi, njeguje starice... Ipak, najveća joj želja ostaje zarađivati pjevanjem. Iako slava izgleda kao nemoguća misija, prijavljuje se na televizijski show, dajući si još jednu pjevačku šansu.  
Da je meni ono što mi nije prati Sandrin dramatični životni put na emotivan i potresan način, sve do ulaska u reality show znakovita naziva, 'Nikad nije kasno', gdje je u žiriju dočekuju dobro poznati bivši joj estradni suradnici: Vlado Kalember, Tonči Huljić i Lana Klingor, uz voditeljsku palicu Sanje Doležal.

**Ulaz je slobodan, a u slučaju kiše projekcija filma održat će se u Domu na Trgu Škujica u Vrbniku.**

**O Mreži kina na egzotičnim lokacijama**

Vođeni idejom izmještanja kulturno-umjetničkih sadržaja izvan uobičajenih turističkih ruta, Mreža kina na egzotičnim lokacijama program je neformalnog okupljanja ljubitelja dokumentarnih filmova. Filmovi se prikazuju pod vedrim nebom, u dvorištima muzeja ili u uličicama starih gradskih jezgri, u lukama ili na dječjim igralištima. Cilj je privući i educirati publiku o dokumentarnim filmovima kako bi se razvio dijalog o društveno važnim temama.

Unaprijed zahvaljujem na objavi najave.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42